Tarybos reglamentas (EEB) Nr. 743/85
1985 m. kovo 21 d.
dėl protokolo, pagal kurį Europos ekonominės bendrijos ir Indonezijos, Malaizijos, Filipinų, Singapūro ir Tailando, kurios yra Pietryčių Azijos valstybių asociacijos valstybės narės, bendradarbiavimo susitarimas taip pat taikomas Brunėjaus Darusalamui, sudarymo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 113 ir 235 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi Europos ekonominė bendrija, siekdama savo tikslų išorės ekonominių ryšių srityje, turėtų patvirtinti protokolą, pagal kurį Bendrijos ir ASEAN valstybių narių bendradarbiavimo susitarimas taip pat taikomas Brunėjaus Darusalamui,
PRIĖMĖ ŠĮ REGLAMENTĄ:
1 straipsnis
Bendrijos vardu patvirtinamas protokolas, pagal kurį Europos ekonominės bendrijos ir ASEAN valstybių narių bendradarbiavimo susitarimas taip pat taikomas Brunėjaus Darusalamui.
Protokolo tekstas yra pridedamas prie šio reglamento.
2 straipsnis
Tarybos pirmininkas siunčia pranešimą, kad procedūros, būtinos tam, kad protokolas įsigaliotų, Bendrijos atžvilgiu yra užbaigtos [2].
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1985 m. kovo 21 d.